Ujedinjene nacije (Unaprijed poslata neredigovana verzija) ECE/MP.PP/C.1/2020/5/Add.1

**Ekonomski i socijalni savjet**

Distr.: Opšta

xx septembar 2020.

Original: Na engleskom jeziku

# Ekonomska komisija za Evropu

Sastanak Strana Konvencije o pristupu informacijama, učešću javnosti u donošenju odluka i pravu na pravnu zaštitu u pitanjima životne sredine

## Odbor za praćenje sprovođenja

**Šezdeset sedmi sastanak**

Ženeva (onlajn), 6–10. jula 2020.

Tačka 12 privremenog dnevnog reda

#  Izvještaj Odbora za praćenje sprovođenja sa šezdeset sedmog sastanka

 **Dodatak**

#  Izjava o primjeni Arhuske konvencije tokom pandemije COVID-19 i faze ekonomskog oporavka

##  Usvojeno 2. septembra 2020. godine

Odbor za praćenje sprovođenja Konvencije o pristupu informacijama, učešću javnosti u donošenju odluka i pravu na pravnu zaštitu u pitanjima životne sredine (Arhuska konvencija),

*Zabrinut za* primjenu Konvencije od strane Strana Konvencije tokom pandemije COVID-19 i kasnije faze ekonomskog oporavka;

*Konstatujući* cilj Konvencije „davanja doprinosa zaštiti prava svakog pojedinca sadašnjih i budućih generacija na život u životnoj sredini adekvatnoj njegovom zdravlju i blagostanju” (član 1 Konvencije);

*Takođe konstatujući* svrhu koju ima Odbor „promovisanja i unaprjeđenja poštovanja” Konvencije (uvodna izjava iz Odluke I/7 sastanka Strana);

*Usvaja*  sljedeću izjavu o primjeni Konvencije tokom pandemije COVID-19:

#  A. Opšta pitanja

1. Odbor je zabrinut da bi Strane mogle uvesti i pokušati da opravdaju ograničenja prava zajemčenih Konvencijom pozivajući se na pandemiju COVID-19 ili na potrebu za brzim ekonomskim oporavkom usljed posljedica pandemije.
2. Odbor pozdravlja konstruktivni pristup koji su primijenile neke od Strana u istraživanju načina da se obezbijedi poštovanje zahtjeva Konvencije tokom pandemije COVID-19, te u traženju savjeta od Odbora u tom cilju. Odbor podstiče Strane da uče iz primjera dobre prakse u ispunjavanju standarda iz Konvencije tokom pandemije COVID-19 i kasnije faze ekonomskog oporavka i poziva ih da, po potrebi, traže savjet od Odbora. Odbor je spreman da pomogne Stranama u tom pogledu.
3. Prava utvrđena Konvencijom su temeljna prava u demokratskom društvu i promovišu vladavinu prava i ljudska prava u pitanjima životne sredine.
4. Odbor naglašava da se, čak i u slučaju krize kakva je pandemija COVID-19 i kasnije faze ekonomskog oporavka, obavezujuća prava utvrđena Konvencijom ne mogu umanjivati niti ograničavati. Umjesto toga, ako se ne mogu primijeniti ustaljene prakse za obezbjeđivanje pristupa informacijama, učešća javnosti u donošenju odluka ili prava na pravnu zaštitu u pitanjima životne sredine, sva alternativna sredstva moraju ispunjavati zahtjeve iz Konvencije.
5. Odbor podsjeća Strane da pripadnici javnosti mogu osporiti svaki nedostatak u obezbjeđivanju efektivnog pristupa informacijama, učešća javnosti u donošenju odluka ili prava na pravnu zaštitu u skladu sa Konvencijom tokom pandemije COVID-19 ili kasnije faze ekonomskog oporavka u skladu sa odredbama člana 9 Konvencije.
6. Odbor takođe podsjeća Strane da svaki nedostatak u obezbjeđivanju efektivnog pristupa informacijama, učešća javnosti u donošenju odluka ili prava na pravnu zaštitu u skladu sa Konvencijom tokom pandemije COVID-19 ili kasnije faze ekonomskog oporavka može biti predmet obavještenja, podnesaka i upućivanja Odboru u skladu sa Odlukom I/7 sastanka Strana.

#  B. Opšte obaveze

##  Jasan, transparentan i konzistentan okvir – član 3 stav 1

7. Mogućnosti da javnost traži pristup informacijama, učestvuje u donošenju odluka i ostvaruje pravo na pravnu zaštitu u pitanjima životne sredine tokom pandemije COVID-19 i kasnije faze ekonomskog oporavka obezbjeđuju se u jasnom, transparentnom i konzistentnom okviru. Obaveza obezbjeđivanja konzistentnog okvira znači da te mogućnosti moraju biti u skladu sa mogućnostima koje stoje na raspolaganju javnosti u redovnim okolnostima i ne smiju biti umanjene. U tom cilju, može biti potrebno da organi javne vlasti i sudovi učine dodatne napore kako bi osigurali da javnost u praksi ne bude u nepovoljnijem položaju prilikom ostvarivanja prava u skladu sa Konvencijom.

##  Pomoć i smjernice za javnost – član 3 stav 2

8. Tokom pandemije COVID-19 i kasnije faze ekonomskog oporavka biće potrebno da službenici i organi javne vlasti Strana učine dodatne napore i omoguće više vremena za pružanje pomoći i smjernica kako bi se objasnilo javnosti na koji način je moguće tražiti pristup informacijama, učestvovati u donošenju odluka i ostvariti pravo na pravnu zaštitu u pitanjima životne sredine. To naročito važi ukoliko se neki propis ili praksa privremeno prilagođava, uz istovremeno obezbjeđivanje prava u skladu sa Konvencijom.

##  Bez kažnjavanja, gonjenja ili uznemiravanja – član 3 stav 8

9. Odbor naglašava da zahtjev da svaka Strana obezbijedi da lica koja ostvaruju svoja prava u skladu sa Konvencijom ne budu kažnjavana, gonjena ili uznemiravana zbog svog učešća te važi sa jednakom snagom za sve aspekte Konvencije tokom pandemije COVID-19 i kasnije faze ekonomskog oporavka.

##  Bez diskriminacije – član 3 stav 9

10. Tokom pandemije COVID-19 i kasnije faze ekonomskog oporavka može biti potrebno ustanoviti posebne mjere kako bi se obezbijedilo da inostrana javnost ima pristup informacijama, mogućnost da učestvuje u donošenju odluka i pravo na pravnu zaštitu u pitanjima životne sredine bez diskriminacije po osnovu državljanstva, nacionalnosti ili mjesta prebivališta. To posebno važi kada se traže informacije, učestvuje u donošenju odluka i traži pravo na pravnu zaštitu u slučajevima koji mogu imati potencijalne prekogranične efekte.

 **C. Specifične obaveze**

##  Pristup informacijama – čl. 4 i 5

1. Odbor naglašava da zahtjevi da se obezbijedi pristup informacijama važe sa jednakom snagom tokom pandemije COVID-19 i kasnije faze ekonomskog oporavka. Tu spada poštovanje propisanih rokova i ograničavanje odbijanja pristupa samo na konkretne situacije propisane u članu 4, uz restriktivno tumačenje osnova za odbijanje i uzimajući u obzir javni interes za objavljivanje, kao i da li se tražena informacija odnosi na emisije u životnu sredinu.
2. Iako obaveza prikupljanja i dostavljanja informacija o životnoj sredini, kao što je utvrđeno u članu 5, važi sa jednakom snagom tokom pandemije COVID-19 i kasnije faze ekonomskog oporavka, Odbor podsjeća Strane da te informacije obuhvataju informacije koje se odnose na samu pandemiju kada predstavljaju informacije o životnoj sredini u smislu člana 2 stav 3 Konvencije.

##  Učešće u donošenju odluka – čl. 6-8

1. Odbor naglašava da zahtjevi da se obezbijedi učešće javnosti u svim oblicima donošenja odluka u skladu sa Konvencijom važe sa jednakom snagom tokom pandemije COVID-19 i kasnije faze ekonomskog oporavka.
2. Odbor podsjeća Strane na opštu obavezu da obezbijede djelotvorno učešće javnosti u donošenju odluka u skladu sa čl. 6-8 Konvencije. Obaveza da se obezbijede prilike za djelotvorno učešće javnosti je temeljni standard u odnosu na koji treba mjeriti sve elemente postupka za učešće javnosti u skladu sa Konvencijom, a važi sa jednakom snagom za postupke za učešće javnosti koji se sprovode tokom pandemije COVID-19 i kasnije faze ekonomskog oporavka.

##  Pravo na pravnu zaštitu – član 9

1. Odbor naglašava da zahtjevi iz člana 9 da se obezbijedi pravo na pravnu zaštitu u pogledu zahtjeva za pristup informacijama iz člana 4, odluka, činjenja ili propuštanja činjenja prema odredbama iz člana 6 i svakog činjenja ili propuštanja činjenja privatnog lica ili organa javne vlasti koje je u suprotnosti sa odredbama domaćeg zakona koji se odnosi na životnu sredinu važe sa jednakom snagom tokom pandemije COVID-19 i kasnije faze ekonomskog oporavka.
2. Odbor podsjeća Strane da zahtjevi da se u postupcima preispitivanja koji su pošteni, pravični, blagovremeni i nijesu praćeni previsokim troškovima koji otežavaju njihovo korišćenje obezbijede adekvatni i efikasni pravni ljekovi, uključujući, po potrebi, privremene mjere, važe sa jednakom snagom za postupke preispitivanja tokom pandemije COVID- 19 i kasnije faze ekonomskog oporavka.

# Zaključak

17. Odbor naglašava da Konvencija važi u potpunosti i sa jednakom snagom tokom pandemije COVID-19 i kasnije faze ekonomskog oporavka i da se obavezujuća prava utvrđena Konvencijom ne mogu umanjiti niti ograničiti. Shodno tome, Strane ne mogu opravdati nikakva ograničenja prava iz Konvencije pozivanjem na COVID-19 ili na potrebu za brzim ekonomskim oporavkom usljed posljedica pandemije. Sva alternativna sredstva koja se uvedu kako bi se obezbijedilo ostvarivanje prava u skladu sa Konvencijom tokom pandemije COVID-19 ili faze ekonomskog oporavka moraju u potpunosti ispunjavati zahtjeve iz Konvencije.